CELEX: 32017R2213
Language: ro
Date: 2017-11-30 00:00:00
Title: Regulamentul de punere în aplicare (UE) 2017/2213 al Comisiei din 30 noiembrie 2017 de modificare a Regulamentului de punere în aplicare (UE) 2017/271 al Comisiei de extindere a taxei antidumping definitive instituite prin Regulamentul (CE) nr. 925/2009 al Consiliului asupra importurilor de anumite folii de aluminiu originare din Republica Populară Chineză la importurile de anumite folii de aluminiu ușor modificate

1.12.2017   
            
            
               RO
            
            
               Jurnalul Oficial al Uniunii Europene
            
            
               L 316/17
            
         REGULAMENTUL DE PUNERE ÎN APLICARE (UE) 2017/2213 AL COMISIEI
   din 30 noiembrie 2017
   de modificare a Regulamentului de punere în aplicare (UE) 2017/271 al Comisiei de extindere a taxei antidumping definitive instituite prin Regulamentul (CE) nr. 925/2009 al Consiliului asupra importurilor de anumite folii de aluminiu originare din Republica Populară Chineză la importurile de anumite folii de aluminiu ușor modificate
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1), în special articolul 13,
   întrucât:
   
               (1)
            
            
               prin Regulamentul (CE) nr. 925/2009 (2), Consiliul a impus o taxă antidumping definitivă asupra foliei de aluminiu originare din Armenia, Brazilia și China. Prin Regulamentul de punere în aplicare (UE) 2015/2384 (3), Comisia a prelungit măsurile din 17 decembrie 2015 pentru o perioadă suplimentară de cinci ani, numai pentru exporturile din China, și a abrogat măsurile pentru Brazilia.
            
         
               (2)
            
            
               Prin Regulamentul de punere în aplicare (UE) 2017/271 al Comisiei (4) (denumit în continuare „regulamentul”), taxa antidumping definitivă instituită asupra importurilor de anumite folii de aluminiu originare din Republica Populară Chineză a fost extinsă la importurile de anumite folii de aluminiu ușor modificate.
            
         
               (3)
            
            
               Articolul 1 alineatul (1) din regulament face trimitere la Regulamentul (CE) nr. 925/2009 în ceea ce privește extinderea taxelor antidumping aplicabile anumitor folii de aluminiu ușor modificate. Cu toate acestea, întrucât măsurile nu mai sunt în vigoare pentru Armenia și Brazilia, trimiterea corectă ar fi trebuit să fie temeiul juridic pentru măsurile în vigoare aplicabile numai Chinei, și anume Regulamentul de punere în aplicare (UE) 2015/2384 al Comisiei. Prin urmare, este necesar să se modifice retroactiv articolul 1 alineatul (1) din regulament printr-o trimitere la Regulamentul de punere în aplicare (UE) 2015/2384 al Comisiei, în locul trimiterii la Regulamentul (CE) nr. 925/2009 al Consiliului.
            
         
               (4)
            
            
               În scopul de a limita riscul eludării, articolul 1 alineatul (3) din regulament prevede că cererile de scutiri acordate societăților menționate în mod specific la alineatul (2) al aceluiași articol sunt condiționate de prezentarea, către autoritățile vamale ale statelor membre, a unei facturi comerciale valabile. Această factură comercială trebuie să fie conformă cu cerințele prevăzute la articolul 1 alineatul (3) din regulament.
            
         
               (5)
            
            
               De la intrarea în vigoare a regulamentului, această factură comercială a creat dificultăți serviciilor vamale naționale, întrucât poate fi eliberată numai de producător. Cu toate acestea, ancheta de bază a arătat că, în mod normal, acești producători-exportatori enumerați la articolul 1 alineatul (2) din regulament exportă prin intermediul comercianților neafiliați. Prin urmare, ei nu pot îndeplini această condiție fără o perturbare semnificativă a practicilor lor comerciale. Într-adevăr, în cazul în care acestor operatori economici li s-ar impune să îndeplinească cerințele de la articolul 1 alineatul (3) din regulament, ei ar fi obligați să își schimbe canalele de vânzare și să înceapă să își vândă produsele direct către Uniune, deoarece menținerea actualelor lor circuite de vânzare, și anume a vânzărilor efectuate prin intermediul comercianților neafiliați, pot avea ca rezultat aplicarea, pentru acești operatori economici, a nivelului taxei antidumping instituite prin articolul 1 alineatul (2) din Regulamentul de punere în aplicare (UE) 2015/2384 al Comisiei.
            
         
               (6)
            
            
               Producătorii-exportatori enumerați la articolul 1 alineatul (2) din regulament sunt producători de folii convertoare de aluminiu. Folia convertoare de aluminiu are caracteristici tehnice diferite, canale de distribuție diferite și utilizări finale diferite față de produsul vizat de regulament. Aceasta nu intră în concurență cu produsulîn cauză, nici nu a fost destinată să facă parte din domeniul de aplicare al produsului, dar nu a putut fi exclusă din definiția produsului din motivele expuse în considerentele 60-72 din regulament. În plus, producătorii-exportatori respectivi au fost verificați la fața locului, astfel cum s-a explicat în considerentul 80 din regulament, și s-a stabilit faptul că aceștia nu au fabricat în trecut produsul în cauză vizat de regulament. Prin urmare, Comisia consideră că există un risc limitat ca acești producători-exportatori să încerce să eludeze măsurile în viitor.
            
         
               (7)
            
            
               Comisia a ajuns la concluzia că ar fi nejustificat de împovărător ca societăților scutite enumerate la articolul 1 alineatul (2) din regulament să li se solicite să își modifice activitatea curentă și să înceapă să vândă direct către Uniune. În acest context, este oportun să se elimine această cerință din regulament. Prin urmare, producătorii-exportatori enumerați la articolul 1 alineatul (2) din regulament nu vor fi obligați să emită o astfel de factură comercială.
            
         
               (8)
            
            
               În orice caz, eliminarea acestei cerințe nu ar trebui să împiedice autoritățile vamale să efectueze, în funcție de profilul de risc asociat importului în cauză, atâtea controale suplimentare privind transportul în cauză câte sunt necesare pentru a se asigura că producătorul declarat în documente este cel corect.
            
         
               (9)
            
            
               În plus, pentru a asigura certitudinea juridică pentru operatorii economici, este oportun ca aceste modificări să intre în vigoare cu efect retroactiv începând de la data intrării în vigoare a regulamentului. Acest lucru este în concordanță cu jurisprudența existentă a instanțelor europene, având în vedere că modificarea a fost efectuată într-un termen rezonabil, astfel încât nu s-a creat nicio așteptare legitimă pentru operatorii economici în cauză. În orice caz, întreprinderile operatorilor economici care exportă în Uniune nu vor fi afectate în mod nejustificat, întrucât eliminarea acestei cerințe creează certitudine juridică, în scopul importului în Uniune, atât pentru producătorii-exportatori din China, cât și pentru importatorii din Uniune (5).
            
         
               (10)
            
            
               La 7 august 2017, Comisia a comunicat tuturor părților interesate faptele și considerațiile esențiale pe baza cărora a estimat că este necesară prezenta modificare și le-a invitat să prezinte observații.
            
         
               (11)
            
            
               Solicitantul care a depus cererea de extindere a taxelor s-a opus propunerii Comisiei de a elimina obligația de prezentare a unei facturi comerciale eliberate de către producător. Acesta a susținut în special că, prin eliminarea acestei obligații, Comisia ar crea un risc de eludare suplimentară și, prin urmare, ar genera incertitudini suplimentare pentru industria foliilor de aluminiu din Uniune.
            
         
               (12)
            
            
               Astfel cum se explică în considerentul 8), eliminarea acestei obligații nu ar putea împiedica autoritățile vamale să realizeze controale suplimentare pentru a verifica dacă producătorul menționat pe documente a fost declarat în mod corect. Dimpotrivă, această eliminare ar încuraja autoritățile vamale să efectueze verificări suplimentare în cazul în care ar exista îndoieli că transporturile în cauză provin într-adevăr de la o societate scutită. În plus, acești producători-exportatori scutiți nu au fost implicați în practici de eludare în trecut și nu fabrică produsul în cauză, iar clienții care achiziționează folii convertoare de aluminiu sunt diferiți de cei care achiziționează produsul în cauză. Prin urmare, Comisia a concluzionat că eliminarea obligației de a prezenta o astfel de factură comercială nu a creat un risc suplimentar de eludare și a respins solicitarea.
            
         
               (13)
            
            
               Măsurile prevăzute în prezentul regulament sunt conforme cu avizul comitetului instituit în temeiul articolului 15 alineatul (1) din Regulamentul de bază (UE) 2016/1036.
            
         
               (14)
            
            
               Având în vedere cele de mai sus și în conformitate cu articolul 13 din Regulamentul (UE) 2016/1036, articolul 1 din Regulamentul de punere în aplicare (UE) 2017/271 ar trebui să fie modificat în consecință,
            
         ADOPTĂ PREZENTUL REGULAMENT:
   Articolul 1
   Regulamentul de punere în aplicare (UE) 2017/271 se modifică după cum urmează:
   
               1.
            
            
               Articolul 1 alineatul (1) se înlocuiește cu următorul text:
               „Articolul 1
               (1)   Taxa antidumping definitivă aplicabilă «tuturor celorlalte societăți», instituită prin articolul 1 alineatul (2) din Regulamentul de punere în aplicare (UE) 2015/2384 al Comisiei asupra importurilor de anumite folii de aluminiu originare din Republica Populară Chineză, este extinsă la importurile în Uniune de:
               
                           —
                        
                        
                           folie de aluminiu cu o grosime de minimum 0,007 mm și mai mică de 0,008 mm, indiferent de lățimea rolelor, indiferent dacă a fost sau nu recoaptă, în prezent încadrată la codul NC ex 7607 11 19 (codul TARIC 7607111930), sau
                        
                     
                           —
                        
                        
                           folie de aluminiu cu o grosime de minimum 0,008 mm și de maximum 0,018 mm, în role cu o lățime de peste 650 mm, indiferent dacă a fost sau nu recoaptă, în prezent încadrată la codul NC ex 7607 11 19 (codul TARIC 7607111940), sau
                        
                     
                           —
                        
                        
                           folie de aluminiu cu o grosime mai mare de 0,018 mm și mai mică de 0,021 mm, indiferent de lățimea rolelor, indiferent dacă a fost sau nu recoaptă, în prezent încadrată la codul NC ex 7607 11 19 (codul TARIC 7607111950), sau
                        
                     
                           —
                        
                        
                           folie de aluminiu cu o grosime de minimum 0,021 mm și de maximum 0,045 mm, în cazul în care este prezentată ca având cel puțin două straturi, indiferent de lățimea rolelor, indiferent dacă a fost sau nu recoaptă, în prezent încadrată la codul NC ex 7607 11 90 (codurile TARIC 7607119045 și 7607119080).”
                        
                     
         
               2.
            
            
               Articolul 1 alineatul (3) se elimină.
            
         Articolul 2
   Prezentul regulament intră în vigoare cu efect retroactiv începând de la 18 februarie 2017.
   
      Adoptat la Bruxelles, 30 noiembrie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 176, 30.6.2016, p. 21.
   
      (2)  Regulamentul (CE) nr. 925/2009 al Consiliului din 24 septembrie 2009 de impunere a unei taxe antidumping definitive și de percepere cu titlu definitiv a taxei impuse la importurile de anumite folii de aluminiu originare din Armenia, Brazilia și Republica Populară Chineză (JO L 262, 6.10.2009, p. 1).
   
      (3)  Regulamentul de punere în aplicare (UE) 2015/2384 al Comisiei din 17 decembrie 2015 de instituire a unei taxe antidumping definitive la importurile de anumite folii din aluminiu originare din Republica Populară Chineză și de încheiere a procedurii privind importurile de anumite folii din aluminiu originare din Brazilia, în urma unei reexaminări efectuate în perspectiva expirării măsurilor în temeiul articolului 11 alineatul (2) din Regulamentul (CE) nr. 1225/2009 al Consiliului (JO L 332, 18.12.2015, p. 63).
   
      (4)  Regulamentul de punere în aplicare (UE) 2017/271 al Comisiei din 16 februarie 2017 de extindere a taxei antidumping definitive instituite prin Regulamentul (CE) nr. 925/2009 al Consiliului asupra importurilor de anumite folii de aluminiu originare din Republica Populară Chineză la importurile de anumite folii de aluminiu ușor modificate (JO L 40, 17.2.2017, p. 51).
   
      (5)  Cauzele conexate C-7/56 și C-3/57-C-7/57, Algera și alții/Assemblée commune, ECLI:EU:C:1957:7, pagina 39.